CELEX: 22004D0078(01)
Language: et
Date: 2004-06-08 00:00:00
Title: EMP Ühiskomitee otsus nr 78/2004, 8. juuni 2004, millega muudetakse Euroopa Majanduspiirkonna lepingu XIV lisa («Konkurents»), protokolli nr 21 (ettevõtjate suhtes kohaldatavate konkurentsieeskirjade rakendamise kohta), protokolli nr 22 [mis käsitleb termineid «ettevõtja» ja «käive» (artikkel 56)] ja protokolli nr 24 (koostöö kohta ettevõtjate koondumiste kontrollimise valdkonnas)

19.6.2004   
            
            
               ET
            
            
               Euroopa Liidu Teataja
            
            
               L 219/13
            
         EMP ÜHISKOMITEE OTSUS
   
   nr 78/2004,
   8. juuni 2004,
   millega muudetakse Euroopa Majanduspiirkonna lepingu XIV lisa (“Konkurents”), protokolli nr 21 (ettevõtjate suhtes kohaldatavate konkurentsieeskirjade rakendamise kohta), protokolli nr 22 [mis käsitleb termineid “ettevõtja” ja “käive” (artikkel 56)] ja protokolli nr 24 (koostöö kohta ettevõtjate koondumiste kontrollimise valdkonnas)
   EMP ÜHISKOMITEE,
   võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, (edaspidi “leping”), eriti selle artiklit 98,
   ning arvestades järgmist:
   
               (1)
            
            
               Lepingu XIV lisa muudeti lepinguga Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi osalemise kohta Euroopa Majanduspiirkonnas, millele kirjutati alla 2003. aasta 14. oktoobril Luxembourgis. (1)
               
            
         
               (2)
            
            
               Lepingu protokolli nr 21 muudeti lepinguga Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi osalemise kohta Euroopa Majanduspiirkonnas, millele kirjutati alla 2003. aasta 14. oktoobril Luxembourgis.
            
         
               (3)
            
            
               Lepingu protokolli nr 22 ei ole EMP ühiskomitee varem muutnud.
            
         
               (4)
            
            
               Lepingu protokolli nr 24 ei ole EMP ühiskomitee varem muutnud.
            
         
               (5)
            
            
               Lepingu artiklis 57 on sätestatud õiguslik alus koondumiste kontrolli kehtestamiseks Euroopa Majanduspiirkonnas.
            
         
               (6)
            
            
               Artiklit 57 tuleb kohaldada kooskõlas protokollidega nr 21 ja 24 ning XIV lisaga, milles on sätestatud koondumiste kontrolli valdkonnas kohaldatavad eeskirjad.
            
         
               (7)
            
            
               Nõukogu 21. detsembri 1989. aasta määrus (EMÜ) nr 4064/89 kontrolli kehtestamise kohta ettevõtjate koondumiste üle, (2) viimati muudetud määrusega (EÜ) nr 1310/97, (3) on lisatud lepingu XIV lisasse ja protokolli nr 21 ning sellele viidatakse protokollis nr 24.
            
         
               (8)
            
            
               XIV lisa ja protokolli nr 21 muudeti EMP ühiskomitee 27. märtsi 1998. aasta otsusega nr 27/1998, (4) millega lisati lepingusse nõukogu 30. juuni 1997. aasta määrus (EÜ) nr 1310/97, millega muudetakse määrust (EMÜ) nr 4064/89, kooskõlas eesmärgiga luua dünaamiline ja ühtne Euroopa Majanduspiirkond, mis põhineb ühistel konkurentsieeskirjadel ja võrdsetel konkurentsitingimustel.
            
         
               (9)
            
            
               Määrusega (EÜ) nr 1310/97, millega muudetakse määrust (EMÜ) nr 4064/89, muudetakse nimetatud määruse artikli 5 lõiget 3. Seetõttu on asjakohane muuta vastavalt lepingu protokolli nr 22.
            
         
               (10)
            
            
               Nõukogu 20. jaanuari 2004. aasta määrusega (EÜ) nr 139/2004 kontrolli kehtestamise kohta ettevõtjate koondumiste üle (EÜ koondumismäärus) (5) tunnistatakse kehtetuks ja asendatakse määrus (EÜ) nr 4064/89.
            
         
               (11)
            
            
               Määrus (EÜ) nr 139/2004 tuleks lisada lepingu XIV lisasse ja protokolli nr 21 ning sellele tuleks viidata protokollis nr 24, et tagada võrdseid konkurentsitingimusi EMP-s,
            
         ON TEINUD JÄRGMISE OTSUSE:
   Artikkel 1
   Lepingu XIV lisa muudetakse vastavalt käesoleva otsuse I lisa sätetele.
   Artikkel 2
   Lepingu protokolli nr 21 muudetakse vastavalt käesoleva otsuse II lisa sätetele.
   Artikkel 3
   Lepingu protokolli nr 22 muudetakse vastavalt käesoleva otsuse III lisa sätetele.
   Artikkel 4
   Lepingu protokolli nr 24 muudetakse vastavalt käesoleva otsuse IV lisa sätetele.
   Artikkel 5
   Määruse (EÜ) nr 139/2004 islandi- ja norrakeelsed tekstid, mis avaldatakse Euroopa Liidu Teataja EMP-kaasandes, on autentsed.
   Artikkel 6
   Käesolev otsus jõustub 9. juunil 2004 aastal, tingimusel et kõik lepingu artikli 103 lõike 1 kohased teated on edastatud EMP ühiskomiteele. (6)
   
   Artikkel 7
   Käesolev otsus avaldatakse Euroopa Liidu Teataja EMP osa EMP-kaasandes.
   
      Brüssel, 8. juuni 2004
      
         
            EMP ühiskomitee nimel
         
         
            eesistuja
         
         S. GILLESPIE
         
      
   
   
      (1)  ELT L 130, 29.4.2004, lk 3.
   
      (2)  EÜT L 395, 30.12.1989, lk 1.
   
      (3)  EÜT L 180, 9.7.1997, lk 1.
   
      (4)  EÜT L 310, 19.11.1998, lk 9 ja EMP-kaasanne nr 48, 19.11.1998, lk 190.
   
      (5)  ELT L 24, 29.1.2004, lk 1.
   
      (6)  Põhiseadusest tulenevaid nõudeid ei ole nimetatud.
   
      I LISA
      Lepingu XIV lisa punkti 1 (nõukogu määrus (EMÜ) nr 4064/89) tekst asendatakse järgmisega:
      “32004 R 0139: Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ koondumismäärus) (ELT L 24, 29.1.2004, lk 1).
      Lepingus loetakse selle määruse sätteid järgmises kohanduses:
      
                  a)
               
               
                  “Artikli 1 lõikes 1 lisatakse sõnad “või vastavaid sätteid EPM lepingu protokollis 21 ja protokollis 24” peale sõnu “Piiramata artikli 4 lõike 5 ja artikli 22 kohaldamist”;
                  peale selle asendatakse sõnad “ühenduse suhtes” sõnadega “ühenduse või EFTA suhtes”;
               
            
                  b)
               
               
                  artikli 1 lõikes 2 asendatakse sõnad “ühenduse suhtes” sõnadega “vastavalt ühenduse või EFTA suhtes”;
                  peale selle asendatakse sõnad “käive kogu ühenduses” sõnadega “käive kogu ühenduses või EFTA riikides”;
                  viimases alalõigus asendatakse sõna “liikmesriigis” sõnadega “Euroopa Ühenduse liikmesriigis või EFTA riigis”;
               
            
                  c)
               
               
                  artikli 1 lõikes 3 asendatakse sõnad “ühenduse suhtes” sõnadega “vastavalt ühenduse või EFTA suhtes”;
                  peale selle asendatakse sõnad “käive kogu ühenduses” sõnadega “käive kogu ühenduses või EFTA riikides”;
                  artikli 1 lõike 3 punktides b ja c asendatakse sõna “liikmesriigis” sõnadega “Euroopa Ühenduse liikmesriigis või igas vähemalt kolmes EFTA riigis”;
                  viimases lõigus asendatakse sõna “liikmesriigis” sõnadega “Euroopa Ühenduse liikmesriigis või EFTA riigis”;
               
            
                  d)
               
               
                  artikli 1 lõikeid 4 ja 5 ei kohaldata;
               
            
                  e)
               
               
                  artikli 2 lõike 1 esimeses lõigus asendatakse sõna “ühisturuga” sõnadega “EMP lepingu toimimisega”;
               
            
                  f)
               
               
                  artikli 2 lõike 2 lõpus asendatakse sõna “ühisturuga” sõnadega “EMP lepingu toimimisega”;
               
            
                  g)
               
               
                  artikli 2 lõike 3 lõpus asendatakse sõna “ühisturuga” sõnadega “EMP lepingu toimimisega”;
               
            
                  h)
               
               
                  artikli 2 lõike 4 lõpus asendatakse sõna “ühisturuga” sõnadega “EMP lepingu toimimisega”;
               
            
                  i)
               
               
                  artikli 3 lõike 5 punktis b asendatakse sõna “liikmesriigi” sõnadega “Euroopa Ühenduse liikmesriigi või EFTA riigi”;
               
            
                  j)
               
               
                  artikli 4 lõike 1 esimeses lõigus asendatakse sõnad “ühenduse suhtes” sõnadega “ühenduse või EFTA suhtes”;
                  peale selle lisatakse esimeses lauses sõnadele “teatatakse komisjonile” sõnad “kooskõlas EMP lepingu artikliga 57”;
                  artikli 4 lõike 1 teises lõigus asendatakse sõnad “ühenduse suhtes” sõnadega “ühenduse või EFTA suhtes”;
               
            
                  k)
               
               
                  artikli 5 lõike 1 viimast lõiku muudetakse järgmiselt:
                  “Käive ühenduses või EÜ liikmesriigis hõlmab ühenduse või kõnealuse EÜ liikmesriigi ettevõtjatele või tarbijatele mõeldud tooteid ja teenuseid. Sama kehtib ka käibe kohta EFTA riikide territooriumil tervikuna või EFTA riigis.”;
               
            
                  l)
               
               
                  artikli 5 lõike 3 punkti a viimast lõiku muudetakse järgmiselt:
                  “Krediidi- või finantsasutuse käive ühenduses või EÜ liikmesriigis hõlmab eespool määratletud tulude kirjeid, mille saab asutuse vastavalt olukorrale ühenduses või kõnealuses EÜ liikmesriigis asuv filiaal või allasutus. Sama kehtib ka krediidi- või finantsasutuse käibe kohta EFTA riikide territooriumil tervikuna või EFTA riigis.”;
               
            
                  m)
               
               
                  artikli 5 lõike 3 punktis b asendatakse sõnad “…võetakse arvesse vastavalt ühenduse elanikelt ja ühe liikmesriigi elanikelt saadud maksete kogusummat” järgmisega:
                  “…võetakse arvesse vastavalt ühenduse elanikelt ja ühe EÜ liikmesriigi elanikelt saadud maksete kogusummat. Sama kehtib maksete kogusumma puhul, mis saadakse vastavalt kogu EFTA riikide territooriumi elanikelt ja ühe EFTA riigi elanikelt.””
               
            
   
      II LISA
      Lepingu protokolli nr 21 artikli 3 punkti 1 alapunkti 1 (nõukogu määrus (EMÜ) nr 4064/89) tekst asendatakse järgmisega:
      
         “32004 R 0139: Nõukogu 20. jaanuari 2004. aasta määruse (EÜ) nr 139/2004 kontrolli kehtestamise kohta ettevõtjate koondumiste üle (EÜ koondumismäärus) artikli 4 lõiked 4 ja 5, artiklid 6–12, artiklid 14–21 ja artiklid 23–26 (ELT L 24, 29.1.2004, lk 1).”
      
   
   
      III LISA
      Lepingu protokolli nr 22 artikli 3 tekst asendatakse järgmisega:
      “Käibe asemel kasutatakse:
      
                  a)
               
               
                  krediidiasutuste ja teiste finantseerimisasutuste puhul järgmiste nõukogu direktiivis 86/635/EMÜ määratletud tulukirjeid pärast seda, kui otseselt nende kirjetega seotud käibemaks ja muud maksud on vajaduse korral maha arvatud:
                  
                              i)
                           
                           
                              intressitulu ja sarnased tulud;
                           
                        
                              ii)
                           
                           
                              tulud väärtpaberitelt:
                              
                                          —
                                       
                                       
                                          tulud aktsiatelt ja muudelt muutuvtuluga väärtpaberitelt,
                                       
                                    
                                          —
                                       
                                       
                                          osalustulud,
                                       
                                    
                                          —
                                       
                                       
                                          tulud sidusettevõtete osadelt või aktsiatelt;
                                       
                                    
                        
                              iii)
                           
                           
                              saadaolevad komisjonitasud;
                           
                        
                              iv)
                           
                           
                              finantstehingute puhaskasum;
                           
                        
                              v)
                           
                           
                              muu põhitegevustulu.
                           
                        Krediidi- või finantseerimisasutuse käive lepinguga reguleeritaval territooriumil hõlmab eespool määratletud tulude kirjeid, mille saab asutuse lepinguga reguleeritaval territooriumil asuv filiaal või allasutus;
               
            
                  b)
               
               
                  kindlustusseltside puhul ettenähtud maksete kogusummat, mis sisaldab kõiki summasid, mida kindlustusseltsid enda poolt või enda nimel sõlmitud kindlustuslepingute järgi on saanud ja saavad, kaasa arvatud edasikindlustuspreemiad ning maha arvatud maksud ja muud lõivud ja maksed, mida võetakse üksikute kindlustuspreemiate või kõigi kindlustuspreemiate koguväärtuse pealt; nõukogu määruse (EÜ) nr 139/2004 artikli 1 lõike 2 punkti b ja lõike 3 punktide b, c ja d ning artikli 1 lõike 2 ja lõike 3 viimase osa puhul võetakse arvesse lepinguga reguleeritava territooriumi residentidelt saadud maksete kogusummat.”
               
            
   
      IV LISA
      Lepingu protokoll nr 24 asendatakse järgmisega:
      “
            PROTOKOLL nr 24
            koostöö kohta ettevõtjate koondumiste kontrollimise valdkonnas
            ÜLDPÕHIMÕTTED
            Artikkel 1
            1.   EFTA järelevalveamet ja Euroopa Ühenduste Komisjon vahetavad teavet ja peavad omavahel nõu üldiste tegevuspõhimõtete üle ükskõik kumma järelevalveasutuse taotlusel.
            2.   Euroopa Ühenduste Komisjon ja EFTA järelevalveamet teevad koostööd lepingu artikli 57 lõike 2 punktis a nimetatud ettevõtjate koondumise juhtude käsitlemisel, nagu on ette nähtud järgmiste sätetega.
            3.   Käesoleva protokolli kohaldamisel tähendab mõiste “järelevalveasutuse territoorium” Euroopa Ühenduste Komisjoni puhul EÜ liikmesriikide territooriumi, mille suhtes kohaldatakse Euroopa Ühenduse asutamislepingut selles lepingus sätestatud tingimustel, ning EFTA järelevalveameti puhul EFTA riikide territooriumi, mille suhtes kohaldatakse lepingut.
            Artikkel 2
            1.   Vastavalt käesoleva protokolli sätetele tehakse koostööd, kui:
            
                        a)
                     
                     
                        asjaomaste ettevõtjate aastane käive EFTA riikide territooriumil on 25 % või rohkem nende kogukäibest käesoleva lepinguga reguleeritaval territooriumil, või
                     
                  
                        b)
                     
                     
                        vähemalt kahe asjaomase ettevõtja käive EFTA riikide territooriumil eraldi võetuna ületab 250 miljonit eurot, või
                     
                  
                        c)
                     
                     
                        ettevõtjate koondumine võib EFTA riikide territooriumil või selle olulisel osal tõhusat konkurentsi märgatavalt takistada, eelkõige turgu valitseva seisundi loomise või tugevdamise tulemusena.
                     
                  2.   Koostööd tehakse ka siis, kui:
            
                        a)
                     
                     
                        koondumine vastab artiklis 6 sätestatud suunamise kriteeriumidele;
                     
                  
                        b)
                     
                     
                        EFTA riik soovib kasutusele võtta meetmeid artiklis 7 nimetatud õigustatud huvide kaitseks.
                     
                  MENETLUSE ALGETAPP
            Artikkel 3
            1.   Euroopa Ühenduste Komisjon edastab EFTA järelevalveametile kolme tööpäeva jooksul artikli 2 lõikes 1 ja lõike 2 punktis a nimetatud juhtusid käsitlevate teadete koopiad ja võimalikult peatselt Euroopa Ühenduste Komisjonile esitatud või tema väljastatud tähtsate dokumentide koopiad.
            2.   Euroopa Ühenduste Komisjon kohaldab lepingu artikli 57 rakendamiseks ettenähtud menetlusi tihedas ja pidevas koostöös EFTA järelevalveametiga. EFTA järelevalveamet ja EFTA riigid võivad väljendada oma seisukohti nende menetluste kohta. Käesoleva protokolli artikli 6 lõike 1 kohaldamisel saab Euroopa Ühenduste Komisjon teavet asjaomase EFTA riigi pädevalt asutuselt ja annab viimasele võimaluse oma arvamust väljendada menetluste kõikidel etappidel kuni selle artikli kohase otsuse vastuvõtmiseni. Selleks tagab Euroopa Ühenduse Komisjon talle juurdepääsu toimikutele.
            Komisjoni poolt EFTA riigile ja EFTA riigilt komisjonile käesoleva protokolli kohaselt edastatavad dokumendid esitatakse EFTA järelevalveameti kaudu.
            ÄRAKUULAMISED
            Artikkel 4
            Artikli 2 lõikes 1 ja lõike 2 punktis a nimetatud juhtudel kutsub Euroopa Ühenduste Komisjon EFTA järelevalveameti esindaja asjaomaste ettevõtjate ärakuulamisele. Samuti võivad nimetatud ärakuulamistel osaleda EFTA riikide esindajad.
            ETTEVÕTJATE KOONDUMISTEGA TEGELEV NÕUANDEKOMITEE
            Artikkel 5
            1.   Artikli 2 lõikes 1 ja lõike 2 punktis a nimetatud juhtudel teatab Euroopa Ühenduste Komisjon õigeaegselt EFTA järelevalveametile ettevõtjate koondumistega tegeleva nõuandekomitee koosoleku kuupäeva ja edastab vastavad dokumendid.
            2.   Kõik dokumendid, mis EFTA järelevalveamet sel eesmärgil edastab, sealhulgas EFTA riikidest pärinevad dokumendid, esitatakse koos muude Euroopa Ühenduste Komisjoni poolt saadetud asjaomaste dokumentidega ettevõtjate koondumistega tegelevale EÜ nõuandekomiteele.
            3.   EFTA järelevalveametil ja EFTA riikidel on õigus olla esindatud ettevõtjate koondumistega tegelevas EÜ nõuandekomitees ja avaldada seal oma seisukohti; hääleõigust neil siiski ei ole.
            ÜKSIKUTE RIIKIDE ÕIGUSED
            Artikkel 6
            1.   Euroopa Ühenduste Komisjon võib oma otsusega, mis tehakse viivitamata teatavaks asjaomastele ettevõtjatele, EÜ liikmesriikide pädevatele asutustele ja EFTA järelevalveametile, suunata teatatud koondumise käsitlemise tervikuna või osaliselt EFTA riigile, kui:
            
                        a)
                     
                     
                        koondumine ähvardab märgatavalt mõjutada konkurentsi selle EFTA riigi turul, millel on kõik konkreetse turu omadused; või
                     
                  
                        b)
                     
                     
                        koondumine mõjutab konkurentsi selle EFTA riigi turul, millel on kõik konkreetse turu omadused ja mis ei moodusta lepinguga reguleeritava territooriumi olulist osa.
                     
                  2.   Lõikes 1 nimetatud juhtudel võib iga EFTA riik pöörduda Euroopa Ühenduste Kohtusse samadel alustel ja tingimustel, kui seda võib teha EÜ liikmesriik vastavalt Euroopa Ühenduse asutamislepingu artiklitele 230 ja 243, ning nõuda eelkõige ajutiste meetmete võtmist, mis võimaldaks tal kohaldada oma siseriiklikku konkurentsiõigust.
            3.   (Tekst puudub)
            4.   Enne koondumisest teatamist määruse (EÜ) nr 139/2004 artikli 4 lõike 1 tähenduses võivad määruse (EÜ) nr 139/2004 artikli 4 lõikes 2 nimetatud isikud või ettevõtjad teavitada Euroopa Ühenduste Komisjoni põhjendatud selgitusega sellest, et koondumine ähvardab märgatavalt mõjutada konkurentsi EFTA riigi turul, millel on kõik konkreetse turu omadused, ning seetõttu peaks seda tervikuna või osaliselt käsitlema see EFTA riik.
            Euroopa Ühenduste Komisjon edastab kõik määruse (EÜ) nr 139/2004 artikli 4 lõike 4 ja käesoleva lõike kohased selgitused viivitamata EFTA järelevalveametile.
            5.   Määruse (EÜ) nr 139/2004 artiklis 3 määratletud koondumise puhul, mis ei ole ühenduse suhtes oluline nimetatud määruse artikli 1 tähenduses ja mida on võimalik käsitleda vähemalt kolme EÜ liikmesriigi ja vähemalt ühe EFTA riigi siseriikliku konkurentsiõiguse raames, võivad nimetatud määruse artikli 4 lõikes 2 nimetatud isikud või ettevõtjad enne asjaomaste ametiasutuste teavitamist informeerida Euroopa Ühenduste Komisjoni põhjendatud selgitusega sellest, et seda koondumist peaks käsitlema komisjon.
            Euroopa Ühenduste Komisjon edastab kõik määruse (EÜ) nr 139/2004 artikli 4 lõike 5 kohased selgitused viivitamata EFTA järelevalveametile.
            Kui vähemalt üks selline EFTA riik väljendab rahulolematust juhtumi käsitlemise suunamise taotluse suhtes, jääb juhtum pädeva(te) EFTA riigi (riikide) pädevusse ning seda ei suunata käesoleva lõike kohaselt EFTA riikide pädevusest välja.
            Artikkel 7
            1.   Olenemata Euroopa Ühenduste Komisjoni ainupädevusest ühenduse seisukohalt oluliste ettevõtjate koondumiste üle otsustamisel, nagu on sätestatud nõukogu määruses (EÜ) nr 139/2004, võivad EFTA riigid võtta asjakohaseid meetmeid, et kaitsta muid õigustatud huve peale nende, mida on arvesse võetud eespool nimetatud määruses ja mis on kooskõlas lepingu üldpõhimõtete ja muude otseselt või kaudselt väljendatud sätetega.
            2.   Lõike 1 tähenduses käsitletakse õigustatud huvidena avalikku julgeolekut, meediakanalite paljusust ja usaldatavusnormatiive.
            3.   Mis tahes muust üldisest huvist tuleb enne eespool nimetatud meetmete võtmist teatada Euroopa Ühenduste Komisjonile, kes tunnustab seda, kui on pärast vastavat hindamist leidnud, et see on kooskõlas lepingu üldpõhimõtete ja muude otseselt või kaudselt väljendatud sätetega. Euroopa Ühenduste Komisjon teavitab EFTA järelevalveametit ja asjaomast EFTA riiki oma otsusest 25 tööpäeva jooksul alates nimetatud teate saamisest.
            HALDUSABI
            Artikkel 8
            1.   Kui Euroopa Ühenduste Komisjon nõuab oma otsusega teavet EFTA järelevalveameti territooriumil asuvalt isikult, ettevõtjalt või ettevõtjate ühenduselt, saadab ta samaaegselt koopia kõnealusest otsusest EFTA järelevalveametile. EFTA järelevalveameti konkreetse taotluse korral edastab Euroopa Ühenduste Komisjon EFTA järelevalveametile ka teatatud koondumisega seoses saadetavate tavaliste teabenõuete koopiad.
            2.   EFTA järelevalveamet ja EFTA riigid esitavad Euroopa Ühenduse Komisjoni taotluse korral talle kogu teabe, mis on vajalik lepingu artikliga 57 komisjonile pandud ülesannete täitmiseks.
            3.   Kui Euroopa Ühenduste Komisjon küsitleb EFTA järelevalveameti territooriumil füüsilisi ja juriidilisi isikuid, kes nõustuvad küsitlemisega, teavitatakse EFTA järelevalveametit sellest eelnevalt. Küsitlemise juures võivad viibida EFTA järelevalveameti esindajad ja selle konkurentsiasutuse ametnikud, mille territooriumil küsitlemine toimub.
            4.   (Tekst puudub)
            5.   (Tekst puudub)
            6.   (Tekst puudub)
            7.   Kui Euroopa Ühenduste Komisjon teostab uurimisi ühenduse territooriumil, teatab ta artikli 2 lõike 2 ja lõike 2 punkti a kohaselt reguleeritavate juhtude puhul EFTA järelevalveametile, et selline uurimine on toimunud, ja edastab nõuetekohaselt asjaomased uurimistulemused, kui seda nõutakse.
            AMETISALADUS
            Artikkel 9
            1.   Käesoleva protokolli kohaldamise tulemusena saadud teavet kasutatakse üksnes lepingu artiklis 57 sätestatud menetluse puhul.
            2.   Euroopa Ühenduste Komisjon, EFTA järelevalveamet, EÜ liikmesriikide ja EFTA riikide pädevad ametiasutused, nende ametnikud ja teised teenistujad ning teised kõnealuste organite järelevalve all töötavad isikud ning liikmesriikide ja EFTA riikide muude asutuste ametnikud ja avalikud teenistujad ei tohi avaldada käesoleva protokolli kohaldamise tulemusena saadud teavet, mis oma laadilt on ametisaladus.
            3.   Lepinguga või lepinguosaliste õigusaktidega ettenähtud ametisaladuse hoidmise ja teabekasutuse piirangute eeskirjad ei takista käesolevas protokollis sätestatud teabevahetust ja selle teabe kasutamist.
            TEATAMINE
            Artikkel 10
            1.   Ettevõtjad saadavad teabe pädevale järelevalveasutusele vastavalt lepingu artikli 57 lõikele 2.
            2.   Teated ja kaebused, mis on saadetud sellele asutusele, kes lepingu artikli 57 kohaselt ei ole pädev kõnealuse küsimuse üle otsustama, edastatakse viivitamata pädevale järelevalveasutusele.
            Artikkel 11
            Teate esitamise kuupäevaks loetakse kuupäeva, mil pädev järelevalveasutus selle kätte saab.
            KEELED
            Artikkel 12
            1.   Ettevõtjatel on õigus pöörduda EFTA järelevalveameti ja Euroopa Ühenduste Komisjoni poole ning saada neilt vastuseid enda valitud EFTA riigi või ühenduse ametlikus keeles. See kehtib ka menetluse kõigi etappide suhtes.
            2.   Kui ettevõtjad otsustavad pöörduda järelevalveasutuse poole mingis keeles, mis ei ole selle asutuse pädevusse kuuluva riigi üks ametlik keel või selle asutuse töökeel, lisavad nad samaaegselt kõikide dokumentide tõlked selle asutuse ametlikku keelde.
            3.   Kui tegemist on ettevõtjatega, kes teatamises ei osale, on ka neil samasugune õigus nõuda, et EFTA järelevalveamet ja Euroopa Ühenduste Komisjon pöörduks nende poole vastavas EFTA riigi või ühenduse ametlikus keeles või ühe selle asutuse töökeeles. Kui nad otsustavad pöörduda järelevalveasutuse poole mingis keeles, mis ei ole selle asutuse pädevusse kuuluva riigi üks ametlik keel või selle asutuse töökeel, kohaldatakse lõiget 2.
            4.   Tõlkekeeleks valitud keel määrab keele, mida pädev asutus võib kasutada ettevõtja poole pöördumisel.
            TÄHTAJAD JA MUUD MENETLUSKÜSIMUSED
            Artikkel 13
            Tähtaegade ja muude menetlusküsimuste osas, sealhulgas koondumise käsitlemise suunamise korra osas Euroopa Ühenduste Komisjoni ja ühe või mitme EFTA riigi vahel, kohaldatakse lepingu artikli 57 rakenduseeskirju ka Euroopa Ühenduste Komisjoni, EFTA järelevalveameti ja EFTA riikide vahelise koostöö suhtes, kui käesoleva protokolliga ei ole ette nähtud teisiti.
            Määruse (EÜ) nr 139/2004 artikli 4 lõigetes 4 ja 5 ning artikli 9 lõigetes 2 ja 6 nimetatud tähtaegu hakatakse EFTA järelevalveameti ja EFTA riikide puhul arvestama asjaomaste dokumentide kättesaamisest EFTA järelevalveameti poolt.
            ÜLEMINEKUEESKIRI
            Artikkel 14
            Lepingu artiklit 57 ei kohaldata ühegi koondumise suhtes, mille kohta sõlmiti kokkulepe, edastati teade või mille üle omandati kontroll enne lepingu jõustumise kuupäeva. Seda ei kohaldata mingil juhul ühegi koondumise suhtes, mille puhul enne nimetatud kuupäeva algatas menetluse konkurentsi eest vastutav siseriiklik asutus.
         ”